Lore le ojwa le sale metsi
Banni ba metse ya Matolwane le Moremi ba re kwelo tlase ya maduo a lekwalo la Junior Certificate, e bakiwa ke gore bana ba tla ba paletswe ke lekwalo la bosupa ba bo ba fetisediwa kwa sekolong se segolwane, jalo go ntshofale fa ba tsena kwa dithutong tse di kwa godimo. Ba supile ngongorego eo mo phuthegong ya kgotla bosheng, mo dikgotleng tsa bone ka go farologana kwa mopalamente wa bone, Rre Prince Maele a leng mo leetong la kgaolo ya gagwe. Ba re fa ngwana a palelwa ke dithuto tse di kwa tlase, ga a kake a ya go kgona tse di kwa godimo. Ba tsweletse ba re, go dirwe gore fa ngwana a sa kgona mo ditlhatlhobong tsa lokwalo la bosupa, a seka a fetisediwa kwa pele ka o a bo a sa kgone. Ba tsweletse ba re, go botoka ngwana a boelele lekwalo le le mo paletseng a tle a kgone go tswelela pele sentle. Barutabana ba dikolo tsa metse eo, ba ne ba kopa batsadi go tshwaraganele bana le bone go tokafatsa maduo. Ntswa banni ba motse wa Moremi ba ne ba bolelela Mopalamente gore bana ba lekwalo la bosupa ba dirile sentle go gaisa mo ngwageng o o fetileng, ba Matolwane bone ba lela ka maduo a a wetseng tlase. E rile ba bua ka ditlhabololo, banni ba motse wa Moremi ba kopa go tsenyediwa motlakase mo motseng, ka motlakase wa didiba o ralala motse wa bone. Kwa Matolwane ba ne ba lebogela go atolosiwa ga kokelwana ya bone le gore di ARV di bo di tsewa mo go yone. Ba re kwa sekolong se se botlana matlo a masha a a sa tswang go wediwa a barutabana ke setlhare fela ka nako tsa dipula, ga gona matlwana a boitiketso a barutabana mo sekolong , mo godimo ga moo, ntlo ya boapeelo e setse e onetse. Fa a araba, mopalamente, Rre Maele o ne a re o tlaa isa dikopo tsa bone kwa go tshwanetseng teng le yone ya motlakase wa Moremi . O ne a ba lekodisa ka dikgang tsa kwa palamenteng tsa melawana e e fetisitsweng jaaka wa go fetogela tshwetso ya molao wa lenyalo la tlhakanelo dithoto kana go sa di tlhakaneleng batho ba ntse ba le mo nyalong. A re pele o ne o sa letlelele banyalani go ka dira jalo fa e se fela ba ka kgaogana pele ba bo ba nyalana sesha go diragatsa molao o ba o batlang. BOKHUTLO